Ukrainan presidentinvaalit 2019

**Ukrainan presidentinvaalit 2019** pidettiin kaksiosaisina: ensimmäinen kierros 31. maaliskuuta ja toinen kierros 21. huhtikuuta. Äänestysprosentti oli ensimmäisellä kierroksella 63,48&nbsp;% ja toisella kierroksella 62,3&nbsp;%. Prosenttilukuja pidetään maan oloissa korkeina.  

Ensimmäisen kierroksen tulosten perusteella kaksi eniten ääniä saanutta pääsi toiselle kierrokselle. He olivat televisiokoomikko Volodymyr Zelenskyi 5&nbsp;714&nbsp;034 äänellä (30,24&nbsp;%) sekä istuva presidentti Petro Porošenko 3&nbsp;014&nbsp;609 äänellä (15,95&nbsp;%). Muita yli miljoona ääntä saaneita olivat Julija Tymošenko 2&nbsp;532&nbsp;452 ääntä (13,40&nbsp;%), Juri Boiko 2&nbsp;206&nbsp;216 ääntä (11,67&nbsp;%), Anatoli Hrytsenko 1&nbsp;306&nbsp;450 ääntä (6,91&nbsp;%), Ihor Smeško 1&nbsp;141&nbsp;332 ääntä (6,04&nbsp;%) ja Oleh Ljaško 1&nbsp;036&nbsp;003 ääntä (5,48&nbsp;%). Ehdokkaita oli ensimmäisellä kierroksella yhteensä 39.

Toisen kierroksen voitti ylivoimaisesti noin 73 prosentin ääniosuudella Zelenskyi.

## Tausta
Ukrainan lain mukaan presidentinvaali on toimitettava istuvan presidentin toimikauden viidennen vuoden maaliskuun viimeisenä sunnuntaina. Verh’ovna Radan on vahvistettava vaalin päivämäärä viimeistään sata päivää ennen vaalipäivää. Presidentinvaalissa oli 34&nbsp;544&nbsp;993 äänioikeutettua. 12 prosenttia äänioikeutetuista asui kuitenkin Venäjän miehittämällä Krimin niemimaalla tai Donetskin tai Luhanskin yksipuolisesti itsenäisiksi julistautuneissa Venäjä-mielisten separatistien hallinnoimissa ”kansantasavalloissa”; nämä äänestäjät eivät voineet äänestää.

### Ehdokasasettelu
Presidenttiehdokkaan on oltava 35 vuotta täyttänyt Ukrainan kansalainen, joka osaa puhua ukrainaa ja on asunut maassa vaalipäivää edeltävät kymmenen vuotta. Ehdokkaiden on maksettava 2,5 miljoonan hryvnian pantti, joka maksetaan takaisin toiselle kierrokselle eteneville ehdokkaille. Ehdokasasettelu oli auki 9. helmikuuta 2019 asti, johon mennessä ehdolle oli asettunut 44 ehdokasta, joista 24 oli poliittisten puolueiden asettamia ja 20 sitoutumattomia. Miehiä ehdokkaista oli 40, ja vain neljä oli naisia. Ehdokkuutta oli anonut yhteensä 92 henkilöä, mutta keskusvaalilautakunta epäsi heistä 47:n ehdokkuuden useimmissa tapauksissa sen takia, ettei ehdokashalukas ollut maksanut panttia. Ehdolle asettuneet saattoivat vetää ehdokkuutensa pois viimeistään 23 päivää ennen vaalipäivää. Lopullinen, 39 ehdokasta käsittävä lista vahvistettiin 8. maaliskuuta.

## Televisiokanavat
Useat ukrainalaiset televisiokanavat tukivat tiettyjä ehdokkaita. Petro Porošenkon kampanjaa tukivat

* Porošenkon omistamat 5 kanal ja Prjamyi
* Dmytro Firtašin omistama Inter, joka tuki myös Juri Boikoa
* Rinat Ah’metovin omistama Ukrajina, joka tuki myös Ah’metovin puolueen oppositioblokin ehdokasta Oleksandr Vilkulia sekä Oleh Ljaškoa
* Venäjä-myönteisen Viktor Medvedtšukin omistamat 112 Ukrajina sekä NewsOne, jotka tukivat myös Medvedtšukin puolueen Opposition ohjelma – Elämän puolesta ehdokasta Juri Boikoa sekä Oleh Ljaškoa

Porošenkoon kriittisesti suhtautuivat

* Ihor Kolomoiskyin omistama 1+1, jolla esitettiin Kansan palvelija -televisiosarjaa
* Andri Sadovyin 24 Kanal, joka tuki Anatoli Hrytsenkoa
* Venäjä-myönteisen Jevheni Murajevin omistama NAŠ, joka tuki Oleksandr Vilkulia
* Ukrainan kansallisen televisioyhtiön ykköskanava 

Viktor Pintšukin omistamat kanavat ICTV, Novyi Kanal ja STB olivat neutraaleja.

## Tulokset

## Lähteet